Vivi Kier (KF), 2010-02-12:
Jeg vil gerne starte med at sige tak, fordi jeg har fået lov til at gå på talerstolen først.
En gang imellem er vi politikere herinde jo lidt pressede på tiden.
Samtidig vil jeg sige, at jeg også taler på Venstres vegne, da Venstres ordfører desværre er blevet forhindret i at være til stede.
Så vil jeg begynde med at tilkendegive, at vi fra konservativ side klart og tydeligt siger nej til oprettelse af fixerum.
Vi kan bruge ordet sundhedsrum lige så mange gange, vi vil.
Et fixerum er et fixerum.
Men jeg vil også meget gerne være med til at minimere narkorelaterede dødsfald, og jeg forstår udmærket den magtesløshed, der indfinder sig, når vi ser mennesker med et massivt narkobehov hutle sig igennem livet og indtage deres stoffer i uhumske omgivelser.
Jeg er bare nødt til at sige, at hvis vi skal gå ud fra det beslutningsforslag, vi står med her, står der, at det skal gælde de hårdest belastede stofmisbrugere.
Og det er desværre ikke kun de hårdest belastede stofmisbrugere, som dør på grund af deres narkomisbrug.
Jeg kan og vil aldrig nogen sinde være med til at legalisere ulovlige og meget farlige stoffer, for det er det, der sker, hvis vi siger ja til fixerum.
Vi siger, at stofferne er ulovlige, vanedannende og ofte købt for midler opnået via kriminalitet, og lige pludselig er det helt lovligt at gå ind i et fixerum og få nogle til at sørge for de hygiejniske forhold, mens man indtager sine stoffer.
Den moral kan jeg ikke leve med, og det kan kun, som ministeren sagde i sin tale, føre os ned ad en glidebane, hvor vi ikke længere har nogen stopklods.
Når jeg siger nej til fixerum, siger jeg derimod ikke nej til at ville gøre noget for de alt, alt for mange narkomaner, vi desværre har i Danmark.
Jeg kunne stå og remse alt muligt op om behandlingsgaranti, vaccinationsordninger, men lige nu synes jeg, at vi skal holde os til, at forslaget handler om de hårdest belastede narkomaner, og der har vi faktisk i det her Folketing i fællesskab besluttet at indføre en ordning med lægeordineret heroin.
Ja, vi har valgt at ville gøre noget for bl.a. den her gruppe.
Sidste år deltog socialudvalget i Odense Kommune i en studietur til Tyskland.
De var i Hamborg og i Karlsruhe, og de var faktisk dernede for at se, hvordan man gjorde med fixerum, hvis nu vi herinde i Folketinget besluttede at indføre dem.
Men de kom hjem med nogle helt andre erfaringer i bagagen, for i Tyskland er man også i gang med lægeordineret heroin, og alle i Tyskland sagde samstemmende: Hold jer langt væk fra fixerum, det giver ikke andet end forviklinger, gnidninger og alle mulige problemer.
Til gengæld ser de nu i Tyskland noget, som de aldrig nogen sinde før har set, nemlig at kurven for narkomaner knækker.
De ser, at den lægeordinerede heroin betyder, at folk faktisk bliver trappet ud, at de kommer ud på arbejdsmarkedet, at de kommer i uddannelse, og at de kommer væk fra miljøet, og det er jo det, der er mit og De Konservatives mål, nemlig at vi skal have den enkelte ud af sit misbrug.
Vi skal ikke i gang med at legalisere ulovlige og særdeles vanedannende stoffer, ved at vi gør det muligt, at de kan indtages i et fixerum.
Til slut vil jeg gerne opfordre til, at vi samlet i Sundhedsudvalget måske tog sådan en studietur til Hamborg og Karlsruhe en enkelt dag eller to og hørte om deres gode erfaringer.